Elektroniikkaketju kertoo myyvänsä tietokoneita sekä euro- että kappalemääräisesti viime vuotta enemmän.

Pc:n alennustilasta on puhuttu usean vuoden ajan, ja myynnin on odotettu jo pitkään kääntyvän nousuun. Toistaiseksi positiiviset uutiset ovat antaneet odottaa itseään. Pc-tuoteryhmästä vastaavalla Gigantin myyntipäällikkö Jani Hämäläisellä on kuitenkin uutisia.

– Nostetta on ollut sekä kappalemäärässä että keskihinnassa, Hämäläinen toteaa Ilta-Sanomat Digitodaylle.

Vaikka Suomen kodinelektroniikan kauppaa seuraavan GfK:n luvut näyttävät tietotekniikan osalta vuodelle 2017 vielä laskevia numeroita, Hämäläinen kertoo pc:n voivan hyvin. Hänen mukaansa pc:n keskihinta on noussut vuoden aikana 50 euroa ja koko pc-markkinan 21 prosenttia.

Eniten nousua on pelitietokoneissa. Peli-pc:iden kappalemääräinen myynti on noussut vuodessa 90 prosenttia, ja näppäimistöjen, hiirten, hiirimattojen sekä kuulokkeiden kaltaisten oheistarvikkeiden peräti 200 prosenttia.

– Pc:n lisälaitteet myyvät hyvin. Etenkin pelaamiseen halutaan tietty merkki tai malli. Tässä esikuvat esportsin parissa ovat tärkeitä, selittää Hämäläinen.

Raskaan sarjan pelikoneet eivät ole perinteisesti olleet kauppaketjutuotteita. Pelaajat ovat yleensä tykänneet räätälöidä koneensa itse osa osalta, ja valmiit pakettiratkaisut ovat istuneet tähän huonosti. Aiemmin tämän tekivät joka toisessa kadunkulmassa olleet pc-pajat ja sittemmin harvat erikoisliikkeet.

Hämäläisen mukaan Gigantti on tullut mukaan kilpailuun yhteistyöllä laitevalmistaja MSI:n kanssa. Asiakas räätälöi koneensa Gigantin sivuilta löytyvällä konfiguraattorilla, minkä jälkeen kone kasataan Hollannissa ja toimitetaan Suomeen.

Monille saattaa tulla yllätyksenä se, että pelikoneiden sarjassa kannettavat tietokoneet ovat ohittaneet suosiossa perinteiset pöytäkoneet. Käsitystä ei kannata kuitenkaan korjata, sillä vaakakuppi on heilahtamassa takaisin. Pöytäkoneet ovat nousseet 45 prosenttiin kappalemääräisesti.

– Pöytäkone on tulossa takaisin, vahvistaa Hämäläinen.

Myös peruskone on aiempaa prameampi

Pelaajien lisäksi myös ”tavalliset ihmiset” ovat nykyisin valmiita maksamaan tietokoneistaan aiempaa enemmän. Osittain hintojen nousuun vaikuttaa tiettyjen komponenttien, kuten ssd-levyjen, hintojen nousu.

Osittain hintojen nousu johtuu myös ostajien laatutietoisuuden noususta.

– Asiakkaat hakevat nyt tyyliä, akkukestoa ja kannettavuutta, selittää Hämäläinen.

Tämän lisäksi haetaan persoonallisuutta ja erottautumista. Yleisin tapa tähän ovat lisääntyneet värivaihtoehdot.

– Ihmiset hakevat yksilöllisiä ratkaisuja. Se on selkeästi ”mun kone”, Hämäläinen toteaa.

Myös premium-tietokoneet ovat löytäneet ostajansa. Tabletin ja kannettavan tietokoneen yhdistävät Microsoftin Surfacet liikkuvat vilkkaasti.

– Tablettien uskottiin korvaavan tietokoneet, mutta näin ei käynyt. Vasta nykyiset 2-in-1-laitteet vaikuttavat tekevän sitä, pohtii Hämäläinen.